Vyhodnotenie  pripomienkového  konania

	Návrh na zrušenie úloh v Pláne legislatívnych úloh vlády Slovenskej republiky na rok 2001 bol v rámci medzirezortného pripomienkového konania zaslaný všetkým ministerstvám a ostatným ústredným orgánom štátnej správy, ďalej Najvyššiemu kontrolnému úradu Slovenskej republiky, Generálnej prokuratúre Slovenskej republiky, Najvyššiemu súdu Slovenskej republiky a Združeniu miest a obcí Slovenska.

	Z pripomienkujúcich orgánov pripomienky uplatnili ministerstvo práce, sociálnych vecí a rodiny a Združenie miest a obcí Slovenska. Pripomienke Združeniu miest a obcí Slovenska bolo vyhovené. Novela zákona Národnej rady Slovenskej republiky č. 154/1994 Z. z. o matrikách bola vypracovaná a je zahrnutá do tzv. kompetenčného zákona, ktorým sa presúvajú niektoré pôsobnosti z orgánov štátnej správy na obce a na samosprávne kraje.  K dohode došlo aj s ministerstvom práce, sociálnych vecí a rodiny, a to tak, že zmena gestora prípravy nariadenia vlády Slovenskej republiky o obsahu a rozsahu odborného vzdelávania štátnych zamestnancov bude zahrnutá  do materiálu týkajúceho sa zriadenia Úradu pre štátnu službu Slovenskej republiky.